
PREDLOG SKLEPA EVROPSKEGA PARLAMENTA
o zahtevi za odvzem imunitete Nikosu Papasu (Nikos Pappas)
(2025/2234(IMM))
Evropski parlament,
–	ob upoštevanju zahteve za odvzem imunitete Nikosu Papasu (Nikos Pappas), ki jo je z dopisom z dne 7. oktobra 2025 na zahtevo tožilca prvostopenjskega sodišča v Atenah posredoval namestnik generalnega tožilca grškega vrhovnega sodišča v zvezi s kazenskim postopkom, ki naj bi se začel zoper Nikosa Papasa, in ki je bila razglašena na plenarnem zasedanju 12. novembra 2025,
–	po zagovoru Nikosa Papasa dne 15. aprila 2026 v skladu s členom 9(6) Poslovnika, 
–	ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
–	ob upoštevanju sodb Sodišča Evropske unije z dne 21. oktobra 2008, 19. marca 2010, 6. septembra 2011, 17. januarja 2013 in 19. decembra 2019[footnoteRef:1], [1:  Sodba Sodišča z dne 21. oktobra 2008, Marra/De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010, Gollnisch/Parlament, T-42/06, ECLI:EU:T:2010:102; sodba Sodišča z dne 6. septembra 2011, Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013, Gollnisch/Parlament, T-346/11 in T-347/11, ECLI:EU:T:2013:23, in sodba Sodišča z dne 19. decembra 2019, Junqueras Vies, C-502/19, ECLI:EU:C:2019:1115.] 

–	ob upoštevanju člena 5(2), člena 6(1) in člena 9 Poslovnika,
–	ob upoštevanju poročila Odbora za pravne zadeve (A10‑0128/2026),
A.	ker je namestnik generalnega tožilca grškega vrhovnega sodišča posredoval zahtevo tožilca prvostopenjskega sodišča v Atenah za odvzem imunitete Nikosu Papasu, poslancu Evropskega parlamenta, izvoljenemu v Grčiji, v zvezi z domnevnimi spletnimi žalitvami in grožnjami, ki pomenijo kazniva dejanja v skladu s členom 94, prvim in drugim stavkom člena 361(1) ter prvim stavkom člena 333(1) grškega kazenskega zakonika;
[bookmark: _Hlk226714510]B.	ker je v zahtevi navedeno, da je Nikos Papas 11. junija 2025 domnevno žalil pritožnika in mu grozil z neposrednimi sporočili, ki jih je poslal prek svojega osebnega računa na Instagramu;
C.	ker je bil Nikos Papas na evropskih volitvah junija 2024 izvoljen v Evropski parlament in je bil torej v času očitanih kaznivih dejanj poslanec Evropskega parlamenta; ker je bila v skladu z zahtevo tožba zoper njega vložena 16. julija 2025;
D.	ker pri očitanem kaznivem dejanju ne gre za mnenje ali glas, ki bi ga Nikos Papas izrazil pri opravljanju svojih dolžnosti v smislu člena 8 Protokola št. 7 o privilegijih in imunitetah Evropske unije;
E.	ker v skladu s členom 9, prvi odstavek, točka (a), Protokola št. 7 o privilegijih in imunitetah Evropske unije med zasedanjem Evropskega parlamenta njegovi poslanci na ozemlju svoje države uživajo imunitete, priznane poslancem parlamenta te države;
F.	ker se v skladu s členom 62 ustave Helenske republike proti poslancem v času njihovega mandata ne sme začeti kazenski postopek, ne sme se jim odvzeti prostost, jih zapreti ali drugače pridržati brez dovoljenja poslanske zbornice;
G.	ker je namen poslanske imunitete iz Protokola št. 7 o privilegijih in imunitetah Evropske unije zaščititi Parlament in njegove poslance pred sodnimi postopki v zvezi z dejavnostmi, ki jih izvajajo pri opravljanju parlamentarnih dolžnosti in jih ni mogoče ločiti od teh dolžnosti;
H.	ker v skladu s členom 5(2) Poslovnika parlamentarna imuniteta ni osebni privilegij poslanca, temveč je jamstvo neodvisnosti Parlamenta kot celote in njegovih poslancev;
I.	ker Parlament v tem primeru ni našel dokaza o tem, da gre za fumus persecutionis, tj. dejstev, ki bi kazala, da bi lahko bil namen sodnega postopka škodovati politični dejavnosti poslanca kot poslancu Evropskega parlamenta;
J.	ker Parlamenta ni mogoče enačiti s sodiščem in ker poslanec v zvezi s postopkom za odvzem imunitete ne sme biti obravnavan kot „obtoženec“[footnoteRef:2]; [2:  Sodba Splošnega sodišča z dne 30. aprila 2019, Briois/Parlament, T-214/18, ECLI:EU:T:2019:266.] 

1.	sklene, da se Nikosu Papasu odvzame imuniteta;
2.	naroči svoji predsednici, naj ta sklep in poročilo pristojnega odbora nemudoma posreduje pristojnim organom Helenske republike in Nikosu Papasu.

